На основу члана 59. и 82. став 3. Закона о локалној самоуправи („Службени гласник Републике Српске“, број: 97/16 и 36/19), члана 71. Статута Града Бијељина („Службени гласник Града Бијељина“ број: 9/17), Градоначелник Града Бијељина дана 10. новембра 2020. године доноси

**П Р А В И Л Н И К**

**о начину и условима коришћења**

**подстицајних средстава за развој занатства**

**кроз самозапошљавање незапослених лица са евиденције**

**Завода за запошљавање Биро Бијељина**

**УВОД:**

Град Бијељина и ЈУ Завод за запошљавање Републике Српске (Завод), у оквиру „Програма подршке партнерству у реализацији активних политика запошљавања и самозапошљавања са локалним заједницама, удруживање средстава за запошљавање“, реализују „Програм подршке развоју занатства кроз самозапошљавање незапослених лица са евиденције бироа Бијељина“ (Програм), чија укупна вриједност износи 40.000,00 КМ.

Програм ће се финансирати удруживањем средстава партнера од чега Град Бијељина учествује у финансирању у износу од 20.000,00 КМ (50%) и Завод за запошљавање у износу од 20.000,00 КМ (50%).

У циљу реализације Програма, доноси се Правилник о начину и условима коришћења подстицајних средстава за развој занатства кроз самозапошљавање незапослених лица са евиденције Завода за запошљавање Биро Бијељина.

**I - ОПШТЕ ОДРЕДБЕ**

Члан 1.

Правилником о начину и условима коришћења подстицајних средстава за развој занатства кроз самозапошљавање незапослених лица са евиденције Завода за запошљавање Биро Бијељина (у даљем тексту: Правилник) утврђује се: намјена, услови и начин остваривања права на подстицај, врста и висина подстицајних средстава, поступак одобравања, начин провођења надзора намјенског коришћења као и потребна документација за остваривање подстицаја.

Члан 2.

Додјела подстицајних средстава има за циљ реализацију Акционог плана запошљавања Града Бијељина 2019-2023. година и Програма подршке развоју предузетништва Града Бијељина:

1. Повећање запослености и економске активности на подручју Града,
2. Унапређење самозапошљавања незапослених лица у области занатства.

Члан 3.

Укупна средства за подстицај утврђују се у износу 40.000,00 КМ (четрдесетхиљадаКМ).

Поступак додјеле подстицајних средстава проводи Комисија за провођење поступка Програма подршке партнерству у реализацији активних политика запошљавања и самозапошљавања Завода за запошљавање Републике Српске и Града Бијељина удруживањем средстава у 2020. години (у даљем тексту: Комисија),

Појединачни износ по подносиоцу пријаве за сваки подстицај утврђује Комисија у зависности од расположивих новчаних средстава предвиђених за подстицајне намјене, односно 5.000,00 КМ (петхиљадаКМ) појединачно или већи аликвотни дио уколико буде мање од 8 (осам) корисника подстицаја.

У случају подношења захтјева за додјелу подстицаја од стране више лица који оснивају ортачку радњу, уколико исти испуњавају услове за додјелу, подстицаје могу добити сви ортаци у складу са одредбама овог Правилника.

**II – НАМЈЕНА ПОДСТИЦАЈНИХ СРЕДСТАВА**

Члан 4.

Подстицајна средства се распоређују према подстицајима утврђеним овим Правилником.

Подстицаји су намијењени:

* Незапосленим лицима са евиденције Завода за запошљавање – филијала Бијељина, Биро Бијељина која се воде на евиденцији активне понуде радне снаге прије објављивања Јавног позива и која намјеравају да покрену самосталну занатску дјелатност;
* Самосталним предузетницима који обављају занатску дјелатност као основно занимање на подручју града Бијељина, а који су регистровани након објављивања па до окончања Јавног позива код надлежног органа Града Бијељина и који су прије регистрације били пријављени на евиденцији активне понуде радне снаге код Завода за запошљавање – филијала Бијељина, Биро Бијељина прије објављивања Јавног позива.

**III – УСЛОВИ ЗА ОСТВАРИВАЊЕ ПРАВА НА ПОДСТИЦАЈНА СРЕДСТВА**

Члан 5.

Право на подстицај имају незапослена лица са евиденције Завода за запошљавање Биро Бијељина, која испуњавају следеће услове:

* Да су настањени на подручју Града Бијељина и да су старији од 18 година,
* Да се налазе на евиденцији Завода за запошљавање Биро Бијељина – евиденција активне понуде радне снаге прије објављивања Јавног позива, и да припадају једној од циљних група:

- демобилисани борци ВРС;

- ратни војни инвалиди ВРС;

- дјеца погинулих бораца ВРС;

- незапослена лица преко 40 година старости;

- жене жртве породичног насиља и ратне тортуре;

- незапослена лица у руралним срединама;

- штићеници домова који су завршили образовање;

- млади са ВСС без радног искуства

- млади са ВСС без радног искуства – дјеца погинулих бораца

- млади са ССС без радног искуства – дјеца погинулих бораца

- лица која се налазе на евиденцији дуже од 6 мјесеци;

- Роми.

* Да нису били корисници подстицаја за самозапошљавање од стране ЈУ Завод за запошљавање РС филијала Бијељина, Агенције за развој малих и средњих предузећа Града Бијељина или других средстава из Градског буџета, односно да нису користили бесповратна средства из других извора у сврху самозапошљавања и/или покретања бизниса,
* Право учешћа имају лица која су извршила регистрацију самосталне занатске предузетничке дјелатности (у складу са Листом занатских дјелатности) као основно занимање на подручју Града Бијељина након објављивања Јавног позива, уз услов да су прије регистрације дјелатности били на евиденцији активне понуде радне снаге код Завода за запошљавање – Биро Бијељина, прије објављивања Јавног позива,
* Право на подстицај не може остварити лице подносилац захтјева или са њим повезана лица, које је обављало исту или сличну дјелатност и исту је одјавило у претходних 12 мјесеци прије објављивања Јавног позива,
* Право на подстицај не могу остварити субјекти код којих се утврди злоупотреба додијељених средстава.

Члан 6.

Право на подстицај се остварује подношењем пријавe на прописаном обрасцу који мора бити у цјелости попуњен, јасно презентован и потписан од стране апликанта уз прилагање потребне документације која је наведена у Јавном позиву.

У случају да пријава није попуњена на прописан начин иста се неће узети у даље разматрање.

**IV – КРИТЕРИЈУМИ ЗА ДОДЈЕЛУ ПОДСТИЦАЈНИХ СРЕДСТАВА**

Члан 7.

Подстицајна средства могу се користити за набавку основних и обртних средстава, покриће трошкова покретања предузетничке дјелатности, уређење и припрему пословног простора.

Критеријуми по којима Комисија рангира подносиоце пријава и максималан број бодова који се може остварити по критеријумима су:

**Бодовна листа**

|  |  |
| --- | --- |
| **Критеријум** | **Бодови** |
| 1. Вријеме незапослености - активног тражења посла | 3-12 мјесеци ............. 1 бод  13-24 мјесеца............ 2 бода  25-36 мјесеци............ 3 бода  преко 36 мјесеци...... 4 бода |
| 1. Квалитет Бизнис плана | 0,5 - 5 бодова |
| 3. Лице са статусом дјетета погинулог борца ВРС | 2 бода |
| 1. Лице са статусом категоризованог демобилисаног борца ВРС | 1 бод |
| 5. Лице са инвалидитетом и РВИ РС | 1 бод |
| 6. Лице млађе од 30 година | 1 бод |

Члан 8.

Врста дјелатности, утврђује се искључиво према регистрованој претежној дјелатности са Листе занатских дјелатности (Правилник о измјени Правилника о занатским дјелатностима: „Службени гласник Републике Српске“, бр. 90/18“ – исправка) која ће бити у прилогу Јавног позива.

Претежна дјелатност не може се мијењати у току уговореног периода.

Члан 9.

У зависности од епидемиолошке ситуације изазване пандемијом вируса Корона, за подносиоце захтјева, а у циљу едукације и унапређења пословања организоваће се бесплатна обука за израду бизнис плана, који представља саставни дио тражене документације. Уколико обука не буде могла бити реализована, подносиоци захтјева самостално попуњавају бизнис план и предају га уз пријаву.

На основу овог Правилника Комисија ће сачинити образац Бизнис плана и образац бодовања кандидата.

**V – ПОСТУПАК ДОДЈЕЛЕ ПОДСТИЦАЈНИХ СРЕДСТАВА**

Члан 10.

Јавни позив за додјелу подстицајних средстава за развој занатства кроз самозапошљавање незапослених лица са евиденције Завода за запошљавање Биро Бијељина, расписују Градоначелник и директор ЈУ Завод за запошљавање РС, а исти ће бити објављен у средствима информисања, на интернет страницама Града и Завода, као и на огласним таблама Градске управе и Бироа Бијељина.

Јавни позив мора да садржи:

* + Предмет јавног позива,
  + Услове за остваривање права на подстицајна средства,
  + Критеријуме за додјелу подстицаја,
  + Дозначавање средстава,
  + Начин подношења пријаве и потребна документација,
  + Рок за подношење захтјева,
  + Разматрање захтјева и закључење уговора,
  + Обавезе корисника,
  + Обавјештење о исходу јавног позива,
  + Остале потребне информације.

Члан 11.

Поступак додјеле подстицајних средстава проводи Комисија за провођење поступка Програма подршке партнерству у реализацији активних политика запошљавања и самозапошљавања Завода за запошљавање Републике Српске и Града Бијељина удруживањем средстава у 2020. години, коју именује Градоначелник.

У састав Комисије именују се четири члана, од којих су два из Градске управе Града Бијељина и два из ЈУ Завод за запошљавање РС - филијала Бијељина.

Задатак Комисије је да:

* спроведе цјелокупан поступак припреме Пројекта по свим елементима;
* припреми План рада Комисије и Правилник у коме се уређују критеријуми, начин и поступак реализације Програма запошљавања;
* припреми текст Јавног позива и обезбиједи његово објављивање;
* изврши пријем и обраду захтјева;
* организује обуке апликаната у складу са епидемиолошком ситуацијом изазваном корона вирусом;
* изврши коначну оцјену захтјева (бодовање, израда ранг листе и објављивање ранг листе);
* припреми уговоре (приједлог Уговора прави Комисија, а верификује Правна служба);
* обезбиједи контролу и праћење реализације уговора;
* сачини анализу ефеката Пројекта.

Процес оцјене апликација састоји се из двије фазе:

1. административна провјера пријава;

2. бодовање апликација према бодовној листи које су прошле административну провјеру и обуку.

Након истека рока за пријаву на Јавни позив, врши се административна провјера пријава. Непотпуне и неблаговремене пријаве неће бити разматране.

Комисија анализира приспјеле пријаве, те за оне пријаве које су прошле административну провјеру врши бодовање према бодовној листи.

Члан 12.

Комисија ће одбацити пријаву у случају:

* Кад приложена документација из јавног позива није прошла административну провјеру (није потпуна)
* Кад приложена документација из јавног позива није достављена на начин како је прописано истим,
* Неблаговремена пријава,
* Недопуштена пријава, пријава која је поднесена од стране лица које не може бити корисник подстицаја.
* Образац пријаве није попуњен у скаду са овим Правилником и Јавним позивом.

Члан 13.

Пријава за додјелу подстицајних средстава за самозапошљавање подноси се на за то прописаном обрасцу који је обавезан и чини прилог уз Јавни позив (Прилог бр. 1), а биће доступан на званичној интернет страници Града Бијељина и ЈУ Завод за запошљавање РС.

Апликанти уз прописани образац пријаве прилажу следећа документа:

Обавезна документација:

1.Овјерена фотокопија Рјешења о регистрацији предузетника код Одјељења за привреду Града Бијељина (уколико је регистрована предузетничка дјелатност);

2. Овјерена фотокопија Рјешења о регистрацији пореског обвезника у Пореској управи - ЈИБ (уколико је регистрована предузетничка дјелатност);

3. Увјерење о незапослености од Завода за запошљавање;

4. Овјерена изјава подносиоца о давању сагласности за објаву и коришћење личних података као резултата Јавног позива (саставни дио јавног позива – Прилог бр.2)

5. Овјерена изјава подносиоца да до датума подношења пријаве није користио бесповратна средства из других извора у сврху самозапошљавања и/или покретања бизниса (саставни дио јавног позива – Прилог бр.3)

6. Бизнис план.

Додатна документација (зависно од статуса лица које подноси пријаву):

8. Доказ надлежног органа (увјерење) о утврђеном статусу дјетета погинулог борца ВРС;

9. Доказ надлежног органа (увјерење) о утврђеном статусу категорије демобилисаног борца ВРС;

10. Доказ о (увјерење) о утврђеном статусу ратног војног инвалида ВРС или статусу особе са инвалидитетом.

Образац пријаве за додјелу подстицаја у потпуности мора бити читко и у потпуности попуњен, јер у противном неће проћи административну провјеру.

Пријаве са потребном документацијом достављају се у једном примјерку (штампана верзија) у затвореној коверти путем протокола у пријемној канцеларији Градске управе Града Бијељина или поштом на адресу: Град Бијељина - Одјељење за привреду, Трг краља Петра I Карађорђевића 1, 76300 Бијељина са назнаком „НЕ ОТВАРАЈ – Пријава за остваривање подстицаја за развој занатства“.

Рок за подношење пријава је 30 дана од дана објављивања Јавног позива.

Пријаве се чувају на начин да не дођу у посјед неовлаштеног лица.

Пријаве на јавни позив се отварају у року од 5 (пет) радних дана након истека рока за подношење пријава.

Приликом отварања пријава Комисија сачињава записник.

Члан 14.

Комисија провјерава испуњеност услова из Јавног позива и у складу са утврђеним критеријумима и бодовима прави ранг листу и врши рангирање примљених пријава. У случају да два или више апликанта имају исти број бодова, предност ће се одређивати према припадности лица циљним групама из члана 5. Правилника, а Комисија задржава право да затражи додатне доказе на основу којих ће извршити коначно рангирање.

У случају да два или више апликанта имају исти број бодова, предност ће имати занатске дјелатности које нису регистроване на подручју Града, или којих има мањи број регистрованих.

У случају великог броја пријава које испуњавају услове Јавног позива и овог Правилника, средства ће бити додијељена до висине расположивих средстава према редосљеду на ранг листи.

Члан 15.

На приједлог Комисије, Градоначелник доноси Одлуку о додјели подстицајних средстава. На Одлуку о додјели подстицајних средстава може се изјавити приговор Градоначелнику у писаној форми у року од осам дана.

Члан 16.

Градоначелник или лице које он овласти са сваким корисником подстицаја појединачно закључује уговор којим се утврђују међусобна права и обавезе и на основу којег се врши исплата средстава.

Члан 17.

Прије потписивања уговора корисник подстицаја дужан је да достави:

- Рјешење о регистрацији занатске предузетничке дјелатности као основно занимање,

- Увјерење о регистрацији у Пореској управи (ЈИБ),

- Образац ПД 3100 (пријава у Пореској управи РС),

- Копију уговора са банком о отварању жиро рачуна.

Корисник подстицаја приликом закључивања Уговора о додјели подстицаја обавезан је да достави бјанко потписану и овјерену мјеницу са потписаном мјеничном изјавом, као инструмент обезбјеђења поврата подстицаја у случају неиспуњења уговорених обавеза и ненамјенског утрошка средстава.

Уколико корисник подстицаја, коме су одобрена средства, у року 30 дана од потписивања обавјештења о одобравању средстава, не достави доказе из става 1., сматраће се да је одустао од додијељеног подстицаја, а уговор неће бити потписан.

У случају да неко од корисника подстицаја одустане од додијељених средстава, право на подстицај оствариће следећи рангирани подносилац пријаве.

Члан 18.

Корисник подстицаја по потписивању Уговора о додјели подстицајних средстава је дужан да обавља регистровану дјелатност као основно занимање најмање 12 мјесеци, што ће бити предмет контроле од стране Комисије, као и додатних 6 мјесеци ради праћења самоодрживости занатске дјелатности.

Члан 19.

Динамика дозначавања подстицајних средстава:

Град Бијељина се обавезује да ће дати налог за исплату средстава, у року од 30 дана од дана потписивања уговора Одјељењу за финансије које врши коначну исплату средстава кориснику подстицаја.

Средства се дозначавају бесповратно по динамици:

* 60% уговореног износа - до 30 дана од потписивања уговора,
* 20% уговореног износа - 6 мјесеци од почетка пословања предузетника,
* 20% уговореног износа - 12 мјесеци од почетка пословања предузетника.

Предузетници којима је одобрен подстицај обавезни су да дозначена новчана средства користе намјенски за реализацију пројекта.

**VI –** **НАДЗОР НАД НАМЈЕНСКИМ КОРИШЋЕЊЕМ ПОДСТИЦАЈНИХ**

**СРЕДСТАВА**

Члан 20.

Самостални предузетници – корисници подстицаја дужни су да надлежним одјељењима Градске управе и Завода за запошљавање Биро Бијељина у сваком моменту омогуће контролу намјенског коришћења подстицајних средстава и увид у сву потребну документацију.

Надзор над намјенским коришћењем средстава, током цијелог периода, утврђеног овим Правилником врши Комисија (у саставу најмање 2 (два) члана Комисије).

Комисија врши контролу и сачињава записник о намјенском утрошку додијељених подстицаја тромјесечно, с тим што су контроле након 6 (шест) и 12 (дванаест) мјесеци теренске посјете предузетнику са увидом у пословање предузетника. Ради праћења самоодрживости предузетничке дјелатности, Комисија врши додатну контролу 6 (шест) мјесеци након истека уговора.

Корисник подстицаја може, у складу са законским прописима, извршити привремену одјаву рада која не може бити дужа од укупно 6 (шест) мјесеци у току 2 (двије) године пословања.

Члан 21.

Ако корисник подстицаја престане са обављањем дјелатности прије истека рока утврђеног уговором, дужан је да врати цјелокупан износ подстицајних средстава у року од 15 (петнаест) дана од упућивања захтјева за поврат средстава. У случају да корисник подстицаја не изврши поврат новчаних средстава, Град Бијељина покреће поступак поврата уплаћених подстицаја судским поступком. Корисник код којег се утврди ненамјенско коришћење подстицаја, у наредних 5 (пет) година неће моћи остварити право на подстицаје које додјељује Град Бијељина и ЈУ Завод за запошљавање РС.

Члан 22.

На основу извршене анализе Пројекта коју израђује Комисија, Одјељење за привреду ће сачинити Извјештај о реализацији „Програма подршке развоју занатства кроз самозапошљавање незапослених лица са евиденције бироа Бијељина“ и исти доставити Скупштини Града Бијељина.

**VII – ПРЕЛАЗНЕ И ЗАВРШНЕ ОДРЕДБЕ**

Члан 23.

Саставни дио овог Правилника чини и образац пријаве за додјелу подстицајних средстава, образац изјаве о давању сагласности за објаву и коришћење личних података као резултата Јавног позива, образац изјаве о некоришћењу подстицајних средстава у сврху самозапошљавања и/или покретања бизниса,који су обавезујући дио документације.

Члан 24.

Овај Правилник ступа на снагу осмог дана од дана објављивања у Службеном гласнику Града Бијељина.

|  |  |  |  |
| --- | --- | --- | --- |
| |  |  | | --- | --- | | Број: 02-020-7/20  Бијељина,  Датум, 10. новембар 2020. године | Г Р А Д О Н А Ч Е Л Н И К  ГРАДА БИЈЕЉИНА  Мићо Мићић | |  |